[{"text_idx": "#000001", "text": "Prosiect adfer mawndir ym Mwlch y Groes ar ymyl Parc Cenedlaethol Eryri yw\u2019r cyntaf o\u2019i fath yng Nghymru i gael ei gwblhau gydag arian a godwyd trwy werthu carbon, yn dilyn dilysiad gan y Co\u0302d Mawndiroedd."}, {"text_idx": "#000002", "text": "Diolch i nawdd gan Gynllun Rheoli Cynaliadwy Mawndiroedd Cymru, sef prosiect dan arweiniad Awdurdod Parc Cenedlaethol Eryri, a chydweithrediad teulu\u2019r Roberts sydd wedi ffermio ym Mhennant, Llanymawddwy ers sawl cenhedlaeth, mae\u2019r prosiect adfer mawndir 66 hectar wedi ei gwblhau\u2019n llwyddiannus."}, {"text_idx": "#000003", "text": "Dros fisoedd y gaeaf ymgymerwyd a\u0302\u2019r gwaith adfer gan gontractwyr ag arbenigedd mewn mawndiroedd er mwyn ail-broffilio a chau torlannau mawn a rhigolau. Trwy adfer y safle amcangyfrifir y bydd 2,335 tunnell o allyriadau carbon yn cael eu hatal rhag cael eu rhyddhau dros y 35 mlynedd nesaf, sy\u2019n fras yn gyfwerth a\u0302\u2019r cyfaint o garbon deuocsid a gynhyrchir wrth losgi llond 632* tanc domestig o olew."}, {"text_idx": "#000005", "text": "Cydariannwyd y prosiect trwy Gynllun Rheoli Cynaliadwy Mawndiroedd Cymru ynghyd ag incwm carbon a gynhyrchwyd o werthiant credyd carbon trwy Forest Carbon. Dilyswyd y credydau carbon hyn dan y Co\u0302d Mawndiroedd gan eu galluogi i gael eu marchnata gan y sector preifat."}, {"text_idx": "#000006", "text": "Mae DEYA Brewing, mewn cydweithrediad a\u0302 Forest Carbon, wedi ymrwymo i gaffael gwerth 2.335 tunnell o arbedion carbon y mae\u2019r prosiect yn amcangyfrif y bydd yn ei gyflawni dros y 35 mlynedd nesaf."}, {"text_idx": "#000008", "text": "\u201cDyma\u2019r trydydd prosiect adfer mawndir yn y DU, lle mae Forest Carbon wedi cynorthwyo i ddefnyddio nawdd carbon ochr yn ochr a\u0302 grantiau er mwyn ariannu\u2019r gwaith. Rydym yn credu bod posibilrwydd anferth yma i adeiladu ar y prosiectau hyn a chynyddu\u2019r gwaith adfer dros y blynyddoedd nesaf trwy gyfuno\u2019r defnydd o arian preifat a chyhoeddus yn effeithiol\u201d."}, {"text_idx": "#000010", "text": "\u201cDim ond y trydydd safle trwy Gymru a ddilyswyd trwy\u2019r Co\u0302d Mawndiroedd yw hwn, a\u2019r cyntaf i\u2019w gyd-ariannu gan gyllid carbon ac arian cyhoeddus. Yn ogystal a\u0302 bod yn enghraifft wych o\u2019r modd y gall y Co\u0302d Mawndiroedd hwyluso adferiad mawndiroedd hirdymor, mae hefyd yn arwain y ffordd ar gyfer safleoedd tebyg ym mherchnogaeth tirberchnogion unigol neu deuluoedd amaethyddol. Gobeithiwn y bydd llwyddiant Bwlch y Groes yn arwain at lawer iawn mwy o\u2019n mawndiroedd Cymreig yn mabwysiadu\u2019r Co\u0302d Mawndiroedd ar gyfer adferiad a rheolaeth hirdymor\u201d."}, {"text_idx": "#000016", "text": "Cyllidwyd y prosiect hwn drwy Cymunedau Gwledig Llywodraeth Cymru \u2013 Rhaglen Datblygu Gwledig Cymru 2014-2020, a ariennir gan Lywodraeth Cymru a\u2019r Gronfa Amaethyddol Ewrop ar gyfer Datblygu Gwledig.\nYn rhedeg ar hyd ymyl dwyreiniol Parc Cenedlaethol Eryri, eistedda ardal y prosiect o fewn mynyddoedd y Berwyn a bryniau De Clwyd. Yn ardal 2,209 hectar, dyma un o\u2019r ardaloedd mwyaf o rostir ucheldirol yn Ewrop. Gorgors mewn bwlch i\u2019r dwyrain o Lyn Efyrnwy a rhwng yr Aran Fawddwy a\u2019r Berwyn yn ne Eryri yw safle adfer mawndir Bwlch y Groes.\nMae prosiect Bwlch y Groes wedi ei ddilysu dan Go\u0302d Mawndiroedd yr IUCN gan y corff achredu penodedig OF&G. Bydd yn parhau i gael ei fonitro a\u2019i ddilysu dan y Co\u0302d Mawndiroedd bob 10 mlynedd. Safon ardystio gwirfoddol ar gyfer prosiectau mawndir y DU sy\u2019n dymuno marchnata buddion i hinsawdd o adfer mawndir yw\u2019r Co\u0302d, sy\u2019n rhoi sicrwydd i brynwyr gwirfoddol y farchnad garbon bod y buddion i hinsawdd yn rhai gwir, yn fesuradwy, yn ychwanegol ac yn barhaol.\nMae safle\u2019r prosiect wedi ei leoli o fewn sawl ardal o ACA, AGA a SoDdGA\nI drefnu cyfweliad neu am ragor o wybodaeth ynghylch y prosiect gallwch gysylltu gydag un ai:"}]